|  |
| --- |
| Φιλοσοφικός Λόγος |
| Εισαγωγή (4η ώρα) |
|  |
| Σελίδες 49-52  |
|  |

Φιλοσοφικός Λόγος

**Εισαγωγή (4η ώρα)**

**ΠΡΩΤΑΓΟΡΑΣ**

Α. Η διάρθρωση του διαλόγου και τα πρόσωπα

**Εισαγωγή: Ο Σωκράτης διηγείται τη συζήτησή του με τον Πρωταγόρα σε έναν φίλο του.** Βγαίνοντας από το σπίτι του Καλλία, ο Σωκράτης σε ένα φίλο του διηγείται γιατί βρέθηκε εκεί, ποιους συνάντησε και τι συζητήθηκε. Με αυτή τη σύντομη εισαγωγή ο Σωκράτης αφηγείται τον διάλογό του με τον Πρωταγόρα. Το υπόλοιπο του έργου καλύπτεται ακριβώς από αυτήν την αφήγηση του Σωκράτη.

Η επιλογή αυτή δίνει στον Πλάτωνα τη δυνατότητα να δώσει μια ζωντανή διήγηση. Ως λογοτεχνικό έργο, ο *Πρωταγόρας* **κερδίζει** έτσι σε ζωντάνια και αμεσότητα. Ίσως όμως, από την άλλη μεριά, το κείμενο να **χάνει** έτσι σε πειστικότητα. Κι όμως, το λογοτεχνικό ταλέντο του Πλάτωνα μας παρασύρει και μας γοητεύει.

# ερωτήσεις

• • •

1) Πώς περιγράφονται οι τρεις σοφιστές από τον Πλάτωνα;

2) Πώς τεκμηριώνεται η άποψη του Πρωταγόρα για το διδακτό της αρετής;

3) Ποια είναι πιο κοντά στις σύγχρονες πεποιθήσεις για το διδακτό της αρετής; Η άποψη του Σωκράτη ή του Πρωταγόρα;

**Πρόλογος. Ο Ιπποκράτης και η σφοδρή του επιθυμία να γίνει μαθητής του Πρωταγόρα.** Ο Σωκράτης διηγείται κατ' αρχάς πώς ο νεαρός φιλομαθής Ιπποκράτης έτρεξε να τον ειδοποιήσει ότι ο Πρωταγόρας έφτασε στην Αθήνα και να τον παρακαλέσει να μεσολαβήσει για να γίνει μαθητής του Πρωταγόρα.

Ο Σωκράτης αρχίζει να ρωτά τον νεαρό γιατί θέλει να μαθητεύσει κοντά στον Πρωταγόρα. Ο Ιπποκράτης, δεν μπορεί να απαντήσει. Έτσι, ο Σωκράτης δέχεται να τον συνοδεύσει στο σπίτι του Καλλία και να ρωτήσει αυτός τι ακριβώς μπορεί ο Πρωταγόρας να διδάξει τον νεαρό.

Βλέπουμε έτσι να αναδεικνύεται το θέμα της φιλοσοφικής συζήτησης. Ο Πρόλογος αυτός είναι η **πραγματική εισαγωγή στο θέμα**: ποια είναι η αξία της σοφιστικής, και μπορούν οι σοφιστές να διδάξουν στους νέους την αρετή;

**Ο Σωκράτης στο σπίτι του Καλλία. Περιγραφή του Πρωταγόρα και των άλλων προσώπων του διαλόγου.** Ο Σωκράτης και ο Ιπποκράτης φτάνουν στου Καλλία. Ο Σωκράτης περιγράφει τον Πρωταγόρα, τον Ιππία, τον Πρόδικο και τους άλλους παριστάμενους.

🙡

Ποιοι συμμετέχουν:

α) Γύρω από τον Σωκράτη σχηματίζεται ο κύκλος των γνωστών συντρόφων του, του Ιπποκράτη, του Αλκιβιάδη και του Κριτία. Ο Καλλίας πιο ευγενής και συμβιβαστικός, ο Αλκιβιάδης πολύ πιο ορμητικός.

β) Στο μέρος αυτό του έργου ο Πλάτων περιγράφει κυρίως τους τρεις παρόντες σοφιστές. Ο **Πρόδικος** και ο **Ιππίας** είναι μάλλον **γελοιογραφικά σχεδιασμένοι**. Και οι δυο παρουσιάζονται ως **επιδεικτικά πολυμαθείς**, ο **πρώτος μανιακός με τους ορισμούς** των εννοιών, ο **δεύτερος μεγαλόστομος και ρητορικός**. Θα έλεγε κανείς πώς όλο το αντισοφιστικό πάθος του Πλάτωνα ξεσπά στην περιγραφή της ρηχότητας και της μεγαλομανίας αυτών των δύο.

Ο **Πρωταγόρας**, αντιθέτως, **παρουσιάζεται** ως **αλαζονικός** και **γεμάτος αυτοπεποίθηση**, η σημαντική θέση του όμως στην ιστορία της ελληνικής σκέψης δεν υποβαθμίζεται. Ο πρωταγορικός στοχασμός αντιμετωπίζεται ως άξιος σεβασμού. Γι' αυτό και η σωκρατική ειρωνεία είναι πολύ διακριτική και ο Σωκράτης δείχνει σεβασμό προς τις απόψεις του αντιπάλου του.

Η αρχή της συζήτησης.

**Είναι δυνατόν να διδαχθεί η πολιτική αρετή, όπως ισχυρίζεται ο Πρωταγόρας;** «Τὸ δὲ μάθημά ἐστιν εὐβουλία περὶ τῶν οἰκείων, ὅπως ἂν ἄριστα τὴν αὑτοῦ οἰκίαν διοικοῖ, καὶ περὶ τῶν τῆς πόλεως, ὅπως τὰ τῆς πόλεως δυνατώτατος ἂν εἴη καὶ πράττειν καὶ λέγειν».

Στο **πρώτο** αυτό **μέρος**, ο Σωκράτης ρωτά τον Πρωταγόρα **τι** ακριβώς **θα μάθει** ο Ιπποκράτης **αν γίνει μαθητής του**. Ο Πρωταγόρας απαντά πως μπορεί να καθοδηγήσει τον Ιπποκράτη, ώστε να βελτιώνεται συνεχώς. Ο μαθητής θα αποκτήσει τελικά την ικανότητα να σκέφτεται και να αποφασίζει σωστά (***εὐβουλία***) για κάθε θέμα του **ιδιωτικού βίου** (*τῶν οἰκείων*) όσο και του **δημόσιου** (το *πράττειν* και *λέγειν* στις υποθέσεις της πόλης).

Στη θέση αυτή του Πρωταγόρα, που συνεπάγεται:

α) ότι όλοι οι άνθρωποι, ανεξαρτήτως καταγωγής, κοινωνικής τάξης και οικονομικής κατάστασης είναι σε θέση να διδαχθούν την πολιτική αρετή, και

β) ότι υπάρχουν άνθρωποι που έχουν τη δυνατότητα να διδάσκουν στους άλλους την πολιτική αρετή,

ο Σωκράτης απαντά **εκφράζοντας** **αμφιβολίες**.

**Ως παράδειγμα φέρνει την αθηναϊκή εκκλησία του δήμου**, όπου

α) εάν παρουσιαστεί κάποιος μη ειδικός σε μια **συζήτηση για τεχνικό θέμα** και θελήσει να συμβουλεύσει σχετικά με αυτό τους συμπολίτες του, τον διώχνουν κοροϊδεύοντάς τον·

β) αντιθέτως, εάν το θέμα της συζήτησης αφορά **γενικώς προβλήματα πολιτικής και καλής διοίκησης**, τότε δέχονται τη γνώμη οποιουδήποτε, θεωρώντας προφανώς πως στα ζητήματα αυτά ο καθένας μπορεί να έχει ορθή άποψη, χωρίς να έχει αναγκαστικά εκπαιδευτεί πάνω στο θέμα.

Άλλωστε, συνεχίζει, η ζωή μας δείχνει πως μεγάλοι πολιτικοί άνδρες, ο Περικλής για παράδειγμα, δεν κατάφεραν να διδάξουν στα ίδια τους τα παιδιά την πολιτική αρετή και πως οι καλύτεροι δάσκαλοι δεν πέτυχαν τίποτε με μαθητές που δεν ήταν καλοί. Κι **αυτό σημαίνει πως** μπορούμε να διδάξουμε μια οποιαδήποτε τέχνη, αλλά ποτέ **κανείς δεν μπόρεσε με τη διδασκαλία να κάνει τον άλλο καλύτερο, αγαθότερο ή ικανότερο στην πολιτική αρετή.**

🙡

 **Η απάντηση του Πρωταγόρα και ο μύθος για τη δημιουργία της ανθρώπινης κοινωνίας** [320c8-328d1]. Ο **Πρωταγόρας απαντά** στις αντιρρήσεις που του προέβαλε ο Σωκράτης **με έναν μεγάλο λόγο**.

**Ο λόγος αυτός χωρίζεται σε δύο μέρη**.

α) **Στο πρώτο**, που ξεκινά με τον μύθο του Προμηθέα, ο σοφιστής **απαντά στη σωκρατική αντίρρηση σύμφωνα με την οποία δεν υπάρχουν "ειδικοί" στα θέματα της πολιτικής**.

β) **Στο δεύτερο**, **απαντά στην αντίρρηση σύμφωνα με την οποία οι καλοί πολίτες δεν μπορούν** (γι' αυτό και δεν το δοκιμάζουν καν) **να διδάξουν στους γιους τους την αρετή.**

Ο μύθος του Προμηθέα αποδεικνύει, κατά τον Πρωταγόρα, πως οι Αθηναίοι έχουν δίκιο να παραχωρούν σε κάθε πολίτη το δικαίωμα της τοποθέτησης πάνω σε ζητήματα που αφορούν την καλή διοίκηση της πόλης:

το ***βουλεύεσθαι*** (η σκέψη, η διατύπωση απόψεων, η ανάληψη ευθυνών, η ψήφιση) πάνω στα πολιτικά θέματα εξαρτάται εντελώς από τη δικαιοσύνη και τη λογική, δυο ιδιότητες που **συνιστούν την αρετή του πολίτη** και τις οποίες **κατέχει κάθε πολίτης**.

Ο κάθε άνθρωπος εξ ορισμού κατέχει αυτές τις ιδιότητες κι αυτό αποδεικνύεται από το γεγονός πως όποιος ισχυρίζεται πως δεν τις διαθέτει θεωρείται τρελός.

Το γεγονός πως οι **πόλεις έχουν προβλέψει τιμωρίες για πράξεις αδικίας** αποδεικνύει επίσης πως υπάρχει μια γενική, πανανθρώπινη πίστη στην ιδέα πως το να είναι κανείς καλός πολίτης δεν είναι θέμα τύχης αλλά κάτι που το διδάσκεται και το κατακτά κάνεις με τη θέλησή του.

🙡

**Στο δεύτερο μέρος του λόγου του** [324d2-328d1], ο Πρωταγόρας δεν απαντά πλέον με μύθους, αλλά με λογικά επιχειρήματα.

Η **αρετή** και **είναι** **και πρέπει να θεωρείται διδακτή**. Γιατί η αρετή επιτρέπει σε κάθε άνθρωπο να συμμετέχει στην κοινωνική και πολιτική ζωή. **Χωρίς την αρετή**, τη δικαιοσύνη, τη σωφροσύνη και το αίσθημα του σεβασμού προς ό,τι είναι ιερό, **δεν υπάρχουν ανθρώπινες κοινωνίες**. Συνεπώς, εάν υπάρχει άνθρωπος που δεν μπορεί ή δεν θέλει να τη διδαχθεί, αυτός θα πρέπει να τιμωρείται με την ποινή του θανάτου ή της εξορίας ως επικίνδυνος.

Από τη στιγμή που το παιδί αρχίζει να επικοινωνεί πραγματικά και λογικά με τους γύρω του, όλοι προσπαθούν να του εμφυσήσουν τα διδάγματα και τα παραδείγματα που θα το κάνουν δίκαιο και σώφρονα άνθρωπο. Και αργότερα, όταν τα παιδιά μαθαίνουν ποίηση και μουσική, οι δάσκαλοί τους φροντίζουν να τους μάθουν κυρίως την αρετή. Το ίδιο, τέλος, κάνει και η πόλη για τους νεαρούς πολίτες της, διδάσκοντάς τους τους νόμους και την υπακοή σ' αυτούς.

Αντώνης Μιχαηλίδης

**Φιλόλογος**